b"\n_START_ARTICLE_\nLorentz-kraft\n_START_SECTION_\nElektromagnetisk induksjon\n_START_PARAGRAPH_\nLorentz-kraften kan gi seg utslag p\xc3\xa5 mange forskjellige m\xc3\xa5ter. Et eksempel er elektromagnetisk induksjon hvor en ledning beveger seg med hastigheten v i et magnetfelt B slik at det oppst\xc3\xa5r en elektromotorisk spenning i den. Kraften vil p\xc3\xa5virke ladningene i lederen slik at de forflyttes. Dermed oppst\xc3\xa5r det et elektrisk felt E i den. N\xc3\xa5r dette blir sterkt nok, vil forflytningen av ladning opph\xc3\xb8re. Da har man likevekt i ledningen definert av at totalkraften F = q(E + v\xe2\x80\x89\xc3\x97\xe2\x80\x89B) = 0. Det betyr at det induserte, elektriske feltet er gitt som E = -  v\xe2\x80\x89\xc3\x97\xe2\x80\x89B. St\xc3\xa5r hastigheten og feltet vinkelrett p\xc3\xa5 hverandre, er derfor den induserte spenningen  over en lengde L av ledningen. Dette er samme resultat som kommer frem ved bruk av Faradays induksjonslov basert p\xc3\xa5 forandringen av den magnetiske fluksen som lederen omslutter._NEWLINE_N\xc3\xa5r ladningene i ledningen kan bevege seg fritt med hastighet v\xe2\x82\x81, vil de p\xc3\xa5virkes av Lorentz-kraften F\xe2\x82\x81 =  q\xe2\x80\x89v\xe2\x82\x81\xc3\x97\xe2\x80\x89B\xe2\x80\x89 som gir dem en  indusert hastighet v\xe2\x82\x82 vinkelrett p\xc3\xa5 v\xe2\x82\x81. Den igjen gir opphav til en ny Lorentz-kraft  F\xe2\x82\x82 =  q\xe2\x80\x89v\xe2\x82\x82\xc3\x97\xe2\x80\x89B\xe2\x80\x89 som har motsatt retning av den opprinnelige bevegelsen av lederen og pr\xc3\xb8ver \xc3\xa5 motvirke denne. Dette er forklaringen p\xc3\xa5 Lenz' lov i dette tilfellet._NEWLINE_Dette er ogs\xc3\xa5 samme mekanismen som virker i Hall-effekten. Her ledes str\xc3\xb8m gjennom et materiale vinkelrett p\xc3\xa5 et magnetisk felt. Igjen vil det bygges opp i elektrisk felt i materialet med en retning som er avhengig av fortegnet til ladningsb\xc3\xa6rerne i materialet. Disse kan v\xc3\xa6re elektroner med negativ ladning eller hull som oppf\xc3\xb8rer seg som partikler med positiv ladning._NEWLINE_I det ene tilfellet blir den induserte spenningen positiv og i det andre tilfellet negativ. P\xc3\xa5 den m\xc3\xa5ten har man p\xc3\xa5vist at ladningsb\xc3\xa6rne i kobber er elektroner, mens de i zink er hovedsakelig positive hull.\n_START_SECTION_\nRelativitetsteori\n_START_PARAGRAPH_\nLorentz uviklet sin Elektronteori basert p\xc3\xa5 eksistensen av eter som definerer et bestemt inertialsystem hvor Maxwells ligninger er gyldige. Noen \xc3\xa5r senere viste  Einstein at man ikke beh\xc3\xb8ver noen eter og at ligningene er gyldige i alle inertialsystem  Det betyr ogs\xc3\xa5 at uttrykket for Lorentz-kraften er gyldig i slike system n\xc3\xa5r den uttrykkes ved hastigheter og felt som m\xc3\xa5les i det samme systemet._NEWLINE_En konsekvens av hans spesielle relativitetsteori er at et magnetfelt B som finnes i et inertialsystem, vil ogs\xc3\xa5 observeres i et annet inertialsystem som beveger seg med hastigheten v, men sammen med et nytt elektrisk felt E =  v\xe2\x80\x89\xc3\x97\xe2\x80\x89B s\xc3\xa5 lenge hastigheten v er mye mindre enn lyshastigheten c. Dette induserte feltet vil flytte ladningen i en leder som befinner seg i ro i det bevegelige inertialsystemet og dermed bygge opp en elektromotorisk spenning i denne. _NEWLINE_P\xc3\xa5 samme m\xc3\xa5te vil et elektrisk felt E i det f\xc3\xb8rste inertialsystemet gi opphav til et magnetisk felt B = -  v\xe2\x80\x89\xc3\x97\xe2\x80\x89E/c \xc2\xb2\xe2\x80\x89 i det andre inertialsystemet. Det var ikke uten grunn at Einstein kalte den opprinnelige artikkelen om den spesielle relativitetsteorien for Zur Elektrodynamik bewegter K\xc3\xb6rper (Elektrodynamikk til bevegte legemer). Han viste her at det elektromagnetiske feltet vil v\xc3\xa6re hovedsakelig elektrisk eller magnetisk avhengig av hvem som observerer det."